Papersnake/gushiwen huggingface dataset:
霜风
陆游（宋代）

十月霜风吼屋边，布裘未办一铢绵。
岂惟饥索邻僧米，真是寒无坐客毡。
身老啸歌悲永夜，家贫撑拄过凶年。
丈夫经此宁非福，破涕灯前一粲然。
会贾守邀许倅有感
吴芾（宋代）

宿雾浓云拨不开，更倾骤雨下天来。
天公也喜人欢聚，故遣斜阳送一杯。
徐孺子祠堂
黄庭坚（宋代）

乔木幽人三亩宅，生刍一束向谁论？
藤萝得意干云日，箫鼓何心进酒尊。
白屋可能无孺子，黄堂不是欠陈蕃。
古人冷淡今人笑，湖水年年到旧痕。
送潘涵观之潮州
何绛（明代）

一天霜叶下，君又向东行。道路吾徒事，山川此日情。

扬帆过鳄渚，入夜听鸡声。独恐邻封近，难销髀肉生。
蝶恋花
杨道居（宋代）

气禀五行天与秀。瑞见枢延，况是黄钟奏。日影量来添午昼。柳梅消息年时候。

红粉吹香帘幕透。深院笙歌，劝饮金钟酒。乐事赏心千岁有。黑头人做三公有。
游鹿田三洞
喻良能（宋代）

东西两鹿田，上下三洞天。
苔径劣容足，石门低及肩。
乳窦断还滴，天窗皓仍玄。
何当出樊笼，悠哉聊永年。
太子受册礼成赴西内朝贺退归书事
柳贯（元代）

乐舞充庭见象箾，重瞳日月丽璇霄。双龙承检才升册，九虎开关恰御朝。

内厩皆陈朱鬣马，左珰新换紫金貂。青袍最困微班忝，亲向前星挹斗杓。
扰扰
马臻（元代）

扰扰行尘应接劳，繇来斥鴳乐蓬蒿。胸中丘壑开图画，霞外光阴托酒醪。

未必汉廷疏四皓，至今吴地事三高。功成便合谋身退，缑岭春风正碧桃。
杂咏一百首·神农
刘克庄（宋代）

尽识葠无毒，明知堇有灾。
安知尝试者，百死百生来。
代寿诗得韭字
徐庸（明代）

邵伯甘棠世稀有，侯寔雪仍继其后。一官不忝旧声华，百里今称贤父母。

治民民乐去苛政，恺悌从容德弥厚。平生忠悃萃诸心，到处歌谣出于口。

芳春此日遇生申，玳瑁筵开会僚友。东风吹影动炉香，南极分光照杯酒。

松椿祝寿拟无算，竹帛垂名期不朽。他时黼黻上虞廷，康宁为服尧时韭。
再和邓志宏二首 其二
陈渊（宋代）

先友遗书犹在耳，念之清泪如铅水。可怜万事已忘情，独尝托铅芝兰子。

阿戎文采映前人，脱略不顾妻孥瞋。却能饮铅瞑眩药，知铅老大言尤真。

利欲昏人须猛绝，妙年母谓吾谋拙。古来解使玉如泥，剑铓除是锟铻铁。
次李商稳无题韵 其一
周旋（明代）

弓鞋窄窄步移难，独倚妆楼暮雨残。情绪逢春那得好，泪痕终雨不曾乾。

试拈彩笔惊肌瘦，小傍银屏怯被寒。恍忽却疑愆素约，箧中时简旧书看。
新婚
梅尧臣（宋代）

前日为新婚，喜今复悲昔。
阃中事有托，月下影免只。
惯呼犹口误，似往颇心积。
幸皆柔淑姿，禀赋诚所获。
羲仲以吴之柳枝词答为赋诗
杨维桢（元代）

吴中《柳枝》伤春瘦，湖中《竹枝》湘水愁。
说与钱塘苏小小，《柳枝》愁是《竹枝》愁？
春咏
薛能（唐代）

春来还似去年时，手把花枝唱竹枝。

狂瘦未曾餐有味，不缘中酒却缘诗。
送川觉
释慧空（宋代）

鲤鱼山，赤梢鲤。辰锦砂，未为比。吸尽九脉泉，透出三峡水。

上得百尺竿，堕在齑瓮里。桃花浪急禹门高，雷动不惊争奈何。
菩萨蛮
辛弃疾（宋代）

西风都是行人恨。马头渐喜归期近。试上小红楼。飞鸿字字愁。

阑干闲倚处。一带山无数。不似远山横。秋波相共明。
次韵仲孺用前韵寄世美二首 其二
邹浩（宋代）

天宇梅边静，春光破蚁封。岭云犹过雁，冰浪欲飞龙。

玉镫随新约，茅檐祗故容。何当卷书去，相与豁尘胸。
晨起见牧牛者
赵蕃（宋代）

前者蓑而眠，后者笠而坐。
陂长不待鞭，草软无用莝。
蚤耕蹔廑力，午放长逸卧。
薄暮翁洗犁，儿歌互相和。
喜张步潜登第
曹勋（宋代）

潜也忠良士，骞腾喜纵观。
主文收俊彦，学校益尊安。
台阁名闻久，交游意始宽。
佐时行拭目，正论耸朝端。
问说
刘开（清代）

君子之学必好问。问与学，相辅而行者也。非学无以致疑，非问无以广识；好学而不勤问，非真能好学者也。理明矣，而或不达于事；识其大矣，而或不知其细，舍问，其奚决焉？

贤于己者，问焉以破其疑，所谓“就有道而正”也。不如己者，问焉以求一得，所谓“以能问于不能，以多问于寡”也。等于己者，问焉以资切磋，所谓交相问难(nàn)，审问而明辨之也。《书》不云乎？“好问则裕。”孟子论：“求放心”，而并称曰“学问之道”，学即继以问也。子思言“尊德性”，而归于“道问学”，问且先于学也。

古之人虚中乐善，不择事而问焉，不择人而问焉，取其有益于身而已。是故狂夫之言，圣人择之，刍荛(ráo)之微，先民询之，舜以天子而询于匹夫，以大知而察及迩言，非苟为谦，诚取善之弘也。三代而下，有学而无问，朋友之交，至于劝善规过足矣，其以义理相咨访，孜孜焉唯进修是急，未之多见也，况流俗乎？

是己而非人，俗之同病。学有未达，强以为知；理有未安，妄以臆度。如是，则终身几无可问之事。贤于己者，忌之而不愿问焉；不如己者，轻之而不屑问焉；等于己者，狎xiá之而不甘问焉，如是，则天下几无可问之人。人不足服矣，事无可疑矣，此唯师心自用耳。夫自用，其小者也；自知其陋而谨护其失，宁使学终不进，不欲虚以下人，此为害于心术者大，而蹈之者常十之八九。

不然，则所问非所学焉：询天下之异文鄙事以快言论；甚且心之所已明者，问之人以试其能，事之至难解者，问之人以穷其短。而非是者，虽有切于身心性命之事，可以收取善之益，求一屈己焉而不可得也。嗟乎！学之所以不能几(jī)于古者，非此之由乎？

且夫不好问者，由心不能虚也；心之不虚，由好学之不诚也。亦非不潜心专力之故，其学非古人之学，其好亦非古人之好也，不能问宜也。

智者千虑，必有一失。圣人所不知，未必不为愚人之所知也；愚人之所能，未必非圣人之所不能也。理无专在，而学无止境也，然则问可少耶？《周礼》，外朝以询万民，国之政事尚问及庶人，是故贵可以问贱，贤可以问不肖，而老可以问幼，唯道之所成而已矣。

孔文子不耻下问，夫子贤之。古人以问为美德，而并不见其有可耻也，后之君子反争以问为耻，然则古人所深耻者，后世且行之而不以为耻者多矣，悲夫！
恻恻吟 其五十二
彭日贞（明代）

朔气阴阴雪满貂，小乔玉冷暗香消。世间金屋非难事，长恨无缘贮阿娇。
咏古诗十二首 其一
刘敞（宋代）

虹蜺明西方，五色相属联。浮云万里来，泱郁天宇间。

白日晦无象，盛阳变为寒。洚水弥九土，陵谷相贸迁。

盈虚叵前测，物理有固然。
句
晏殊（宋代）

争持白玉萼，共插翠云鬟。
初夏杂兴四首 其一
方一夔（宋代）

肥梅贴晕麦摇芒，四月山居取次凉。古砌月铺铜沓冒，寒松风撼铁琅当。

儿孙犹有将军臭，厮役空知太尉香。有客纵谈当世事，薜萝深处更移床。
偈颂一百零二首
释绍昙（宋代）

玩犀牛，呼小玉。
一种风标，十分尘俗。
勤巴子病入膏肓，老盐官笑含鸩毒。
花簇簇，锦簇簇，
云峰老人曾刮目。我从山水窟中来，
自谓一生看不足。看不足，
眨得眼来，云归幽谷。
抱一
张伯端（宋代）

国富民安后，修成体属乾。
凝神归妙道，抱一守丹田。
去住浑无碍，升腾任自然。
九年功满日，独步大罗仙。
盆池
张蠙（唐代）

圆内陶化功，外绝众流通。选处离松影，穿时减药丛。

别疑天在地，长对月当空。每使登门客，烟波入梦中。
老而健贫而诗自志其喜八首
方回（元代）

一时诗有思，何待苦吟成。
老易惟难健，贫多但少清。
藏书终不卖，耽酒别无营。
十六年林下，休官万事轻
偈十三首 其九
释慧空（宋代）

低头不见地，仰面不见天。欲知白牛处，但看髑髅前。
昆阳城
梅尧臣（宋代）

试看昆阳下，白骨犹衔镞。
莫愿隍水头，更添新鬼器。
缺题
桃花仕女（明代）

梳成松髻出帘迟，折得桃花三两枝。
欲插上头还住手，遍从人问可相宜。
得天台命二首
刘子翚（宋代）

奉祠得请向天台，清梦先寻紫翠堆。
借问刘晨今在否，云间应见耳孙来。
过魏文贞公旧庄
张舜民（宋代）

破屋居人少，柴门春草长。
儿童不识字，耕稼郑公庄。
睡乡
陆游（宋代）

有酒君勿啜，入肠作戈矛；有书君勿观，到眼生君愁。
不如睡乡去，万事风马牛。
郊墟无来客，风雨送暮秋。
苔甃虫唧唧，霜林叶飕飕。
是时一枕睡，不博万户侯。
斗帐裁青毡，重衾拥黄紬，华山希夷翁，千载可与游。
送智教授兼简郭思道录事
屠性（元代）

先生去作州博士，尚忆沧浪水竹居。研露自临修禊帖，闭门欲著绝交书。

九江城外春帆近，五老峰前晓雁疏。此去谈经有馀暇，参军为我问何如？
寄张六卧疾在山阳
刘敞（宋代）

都门一分袂，羁旅两如何。薄宦贫病久，畏涂忧惧多。

几成哭寝贫，幸免葬江波。弥有三秋感，谁杭一苇过。

新愁添素发，幽境长青莎。安得携君手，开怀醉且歌。
赋得慎罚
虞世南（唐代）

帝图光往册，上德表鸿名。道冠二仪始，风高三代英。

乐和知化二，讼息表刑清。罚轻犹在念，勿喜尚留情。

明慎全无枉，哀矜在好生。五疵过亦察，二辟理弥精。

幪巾示廉耻，嘉石务详平。每削繁苛性，常深恻隐诚。

政宽思济猛，疑罪必从轻。于张惩不滥，陈郭宪无倾。

刑措谅斯在，欢然仰颂声。
经西湖
屠侨（明代）

青山锦水春深过，酒舫渔舠镜里同。三竺烟霄迷去鹤，六桥歌管渡飞虹。

风云气识将军庙，凫鹜沙连处士宫。寂莫行边无伴侣，伐柯清思碧林中。
颂古三十首 其七
释怀深（宋代）

曾到吃茶去，未到吃茶去。赵州老禅和，口刮心里苦。

心里苦，直至如今无雪处。
宫词 其六
赵佶（宋代）

双鸳纹瓦碧琉璃，零露瀼瀼夜未晞。花外倚空成敞翼，楼台宏丽景云飞。
和毛君州宅八咏其七磨剑池
苏辙（宋代）

神仙铸剑本无硎，岸石班班尚铁鉎。
天上少年仍狡狯，不须还尔对方平。
题隐者所居
储泳（宋代）

尽日掩柴门，何人得见君。
只因喧寂异，似有圣凡分。
漠近夜疑雨，山深晴亦云。
传闻九霄翮，落羽正纷纷。
初离京邑留别诸同志四首 其一
郑善夫（明代）

陈车遵城闉，振策导广路。仰盻孤云征，俯见流波溯。

感念平生欢，岂以杯酒故。群居不自觉，相失增怨慕。

川河引舟楫，陵陆旷烟雾。重觏难可寻，努力敷襟素。
题李生烟江万里图
陈杰（宋代）

白瓯飞来类从汝，寒雁瞥起几导吾。
未觉咫间能万里，曲肱残梦落东湖。
合江亭
张埴（宋代）

踏到城隅路尽头，烝湘两水忽交流。
炉薰不断征蛮祀，碣墨空遗责楚羞。
石鼓无声山落木，朱陵未觉月生洲。
冷吟绿净不得句，手搅天风更上楼。
凊和三日与高存之冒雨入桐城竹坞纪事
安希范（明代）

名山得佳侣，胜情倍踊跃。轻舆冒雨行，沾湿不为却。

入谷屡呼奇，谓我得所托。谷口田可耕，涧中泉不涸。

岩岫饶异花，林薄多灵药。茶椒被阳坡，芝兰满幽壑。

竹竿千万个，生计良不薄。世情厌冷淡，吾尔耽寂寞。

速结三间茆，量营一小阁。烟霞有奇趣，朝夕饱领略。

吾将从子居，相与餐葵藿。人生更何事，可博山居乐。
又和春游
韩维（宋代）

青春之来漫无踪，但见佳气流融融，
天地百物和风中。轻雷殷出草根绿，
丹霞散作枝上红。鸣蜂喧空蝶扑地，
似与游人报芳意。东城南陌交输辔，
朝尘暮雨才几日，已见残花落和积。
人生劳苦诚可悲，奔走事役无休时，
天意以眷使其熙。会须举洒烂漫醉，
当与不取庸非痴。
雪夜叹
孙应时（宋代）

折竹声相闻，想见雪深尺。
愁杀小臣心，桥山葬明日。
升堂颂古五十二首 其四十三
释怀深（宋代）

兔子怀胎，蚌含明月，乘时正在中秋节。一颗明珠转玉盘，彻底无瑕光皎洁。
睡起
黄庭坚（宋代）

柿叶铺庭红颗秋，薰炉沈水度衣篝。
松风梦与故人遇，同驾飞鸿跨九州。
令人王氏挽词 其二
楼钥（宋代）

宦达方资助，家肥忽悼亡。一区终异室，千载尚高冈。

奉倩神犹惨，安仁鬓欲苍。黄昏愁绝处，谁伴紫微郎。
拟庭中有奇树
柯劭慧（清代）

珍木生庭中，花叶含清芬。爱此好颜色，可以赠佳人。

繁英久已茂，欲寄感无因。行行芳树下，不觉泪沾巾。

谁谓感节物，有怀意所亲。
石楼
郑康佐（宋代）

危桥横碧汉，隐约山之巅。下窥沧海大，宇宙相连延。

天风吹寒水，恍惚游飞仙。飘飘吹凌虚，还为尘俗牵。
雪中得两聊不难成篇
项安世（宋代）

海峰风高云散卤，塞垣寒极地生硝。
雨花满坐来天女，实唾乘空下阿娇。
五月五日至京口
周文璞（宋代）

回回望秦淮，出语重烦喋。
凯风初酸辛，灵雨更凄切。
畴昔之所经，望见心已折。
粤从世态换，转见凡事别。
缗钱换仍艰，旅饭杂砂屑。
坊市半颓毁，物货仅罗列。
鸣凤斯不闻，遗沴犹惨烈。
凌晨转时序，涂路已入浙。
京清虽快人，忍作昌歜节。
身本无瑕疵，反被谗口谍。
低翔就师友，庶几免磨灭。
青旷虽未能，玄畅差可悦。
如其守微言，予将俟来哲。
送谔师赴王寺丞召写碑
魏野（宋代）

才高吐凤欺黄绢，墨妙回鸾命碧云。
双美便堪传万古，羲之书法退之文。
赠耕堂栀子花
苏泂（宋代）

六出英英九夏寒，短丛香玉映清湍。
主人自出无人管，输与泠然隔岸看。
晓游潭柘寺
曹寅（清代）

诸峰云未开，前途马已驾。逡巡饭行人，纵览忘深夏。

幽光蒙青饭，轻阴散丹榭。古迹不可追，依稀见残柘。

坐闻流泉哀，百折空亭下。
驻跸吉林将军署复得诗三首 其三
弘历（清代）

皇祖当年驻棨衙，迎銮父老尚能誇。讵无洒扫因将敬，所喜朴淳总不奢。

木柱烟筒犹故俗，纸窗日影正新嘉。盆中更有仙家草，五叶朱旒茁四桠。
送程给事知越州
王仲修（宋代）

乞麾占得山川胜，金纽新提左顾龟。
苍阙门龙辞日下，红旌引骑照江湄。
剡溪月午何妨醉，曲水春余好账诗。
玉案天香携满袖，锦衣谁似过乡时。
丙午初冬得心腹痛疾大下而愈羸耗不支方在告卧燕堂东偏闻民间前一夕被盗者慨然有感
陆游（宋代）

愔愔四壁空，宛宛一室奥。雨声静更闻，雨气深不到。

下帘设纸屏，篝火支药灶。勿言此幽陋，足以养衰眊。

颇闻闾里间，比夕多狗盗。游徼无乃阙，鳏寡将孰告。

家贫未决去，禄食当念报。卧痾畴敢安，起立掷吾帽。
红薇菊
史铸（宋代）

天厌花黄色改殷，东篱景物似东山。
逗遛春蕊为秋蕊，荆棘了无藏叶间。
桂又次韵赠阮甥
洪咨夔（宋代）

一树青青桂子荣，广寒宫殿玉为楹。
不知天上何年堕，故使人为有种生。
风影碎摇签帙爽，露华倒洗华头清。
寸田更与加培埴，收取天香染姓名。
双龙湫歌
郦滋德（清代）

仙人身披芙蓉裘，笑骑白鹤阆山头。手中绿玉九节杖，下窥瀑布双龙湫。

东湫老龙寒方蛰，殷雷漰渤起虚室。珠帘千尺挂秋风，倒卷寒光泻斜日。

西湫亦是龙所宫，一潭皎洁正当中。冷猿抱月啸青雨，喷云吐雾连鸿濛。

匹练古今长不改，神物护持烦真宰。蓬莱三度早扬尘，眼中还见双湫在。

天孙箫鼓彩霞开，明珰玉女春徘徊。回头大笑人间世，短歌一曲归去来。
下山雨骤 其二
虞俦（宋代）

连宵风雨太飘飖，颇讶龙吟意气豪。三座危桥过不易，一溪湍水涨能高。

栖迟王事嗟何及，咫尺威颜敢告劳。袖取丰年天上去，洗泥准拟醉香醪。
绿头鸭 和马九皋使君湖上即事
张可久（元代）

别来时。绿笺犹寄相思。自当年、黄州人去，不烦朱粉重施。翠屏寒、秋凝古色，朱奁空、影淡芳姿。蝶抱愁香，莺吟怨曲，残红一片洗胭脂。更谁汲、香泉菊井。寂寞水仙祠。西泠＊、苔衣生满，懒曳筇枝。尚依依、月移疏影，黄昏翠羽□差。问丹砂、石涵坠井，寻古寺、金匾题诗。岁晚江空，童饥鹤瘦，匆匆舍此欲何之。且重和，四时渔唱，象管写乌丝。仙翁笑、梅花折得，上闹竿儿。
白纻词二首效鲍照
张耒（宋代）

回纤腰，出素手，
髻堕鬓倾钗欲溜，为君歌舞君饮酒。
岁云暮矣七泽空，汤汤汉沔天北风。
玉壶之酒乐未终。
颂古三十首 其二十七
释怀深（宋代）

赵州庭前柏，何似门外柳。大尽三十日，小尽二十九。

更问事如何，合却□生口。
穹窿山望湖亭望湖
弘历（清代）

震泽天连水，洞庭西复东。双眸望无尽，诸虑对宜空。

三万六千顷，春风秋月中。五车禀精气，谁诏陆龟蒙。
小蚋
刘子寰（宋代）

乌蚋纳如尘，终朝恼杀人。聚来俄扰扰，挥去大频频。

不办追忙客，偏能挠静身。衁池何限饱，笑汝自迷津。
端午帖子词二十首·三温成皇后合四首
欧阳修（宋代）

旭日映帘生，流晖槿艳明。
红颜易零落，何异此花荣。
九月一日夜宿盈川市
杨万里（宋代）

下滩一日抵三程，到得盈川也发更。
两岸渔樵稍灯火，满江风露更波声。
病身只合山间老，半世长怀客里情。
西畔大星如玉李，伴人不睡向人明。
白水寺
李弥逊（宋代）

飞鸣屋上乌，入我梦中听。
迟明月未昃，平晓风更静。
游云四山幕，止水万象镜。
身如走空虚，南北了不定。
送太平知府姚政之任
杨荣（明代）

禁城漏彻天门开，红云捧日东方来。仙跸声传六龙至，明堂朝罢千官回。

羡君卓荦多才智，此日荣看荷恩意。手分铜虎任专城，袖带炉薰出丹陛。

赐来宝敕何煌煌，龙文五綵生辉光。旗亭车马集冠盖，祖筵酒泛葡萄香。

漙漙凉露浥芳草，道上尘氛净如扫。兰桡晓发潞河滨，回首云山隔琼岛。

秋深水落波不兴，白蘋红蓼争鲜明。云连齐鲁黍初熟，雨过秦淮山更青。

道傍杂遝森童稚，共迓双旌日边至。闾阎已喜乐雍熙，宛若春阳发辉媚。

黄堂宣化敷圣恩，抚绥黎庶旌仁贤。和风拂拂蔼生意，明月皎皎行青天。

况君昔尝效劳绩，一寸丹心烱虚白。早从绛郡著能声，两入枢庭赞筹策。

地官分职众所推，敬敷五教昭民彝。翩翩一鹗上霄汉，騑騑五马趍南畿。

朱幡皂盖照云日，勋名坐与龚黄匹。公庭无事清昼閒，弦诵声连万家室。

古来郡守非不多，惟有循良名不磨。勖君此去慎终始，再听民间襦裤歌。
武陵春
佚名（宋代）

柳绿花红春烂熳。
偈颂一百零三首 其四十六
释月涧（宋代）

世尊有密语，今古无人举。等闲举得最分明，夜来滴滴檐头雨。

诸人睡著不曾知，付与村农自歌舞。
原仲红酿甚佳尝有十壶之约小诗发一笑
刘子翚（宋代）

广文挟书门户闭，广文置书尊罍开。
但欣引人着胜地，岂暇问客从何来。
走浪畦风初绿稻，屑尘村雨欲黄梅。
十泓琥珀今余几，垒块非浇不可摧。
书窗即事二首 其二
朱淑真（宋代）

一阵催花雨，高低飞落红。榆钱空万叠，买不住春风。
题断堤寺 其三
张孝祥（宋代）

古寺留春最得多，紫微花畔海棠窠。无人岁晚同幽独，古柏阴森著薜萝。
采桑子（岩桂）
赵长卿（宋代）

去年岩桂花香里，著意非常。月在东厢。酒与繁华一色黄。

今年杯酒流连处，银烛交光。往事难忘。待把真诚问阿郎。
词笑令（⑧采莲）
秦观（宋代）

诗曰：若耶溪边天气秋。采莲女儿溪岸头。笑隔荷花共人语，烟波渺渺荡轻舟。数声水调红娇晚。棹转舟回笑人远。肠断谁家游冶郎，尽日踟蹰临柳岸。

柳岸。水清浅。笑折荷花呼女伴。盈盈日照新妆面。水调空传幽怨。扁舟日暮笑声远。对此令人肠断。
和四二侄用林道叟见寄字韵
吴芾（宋代）

华发萧萧日夜疏，奔驰不止欲何如。
得抛印绶心方适，归见湖山气始舒。
世事转头如蝶梦，人生到此似蘧庐。
我今已作终焉计，却悔当年赴鹤书。
小阁秋日咏雨
朱淑真（宋代）

疏雨洗高穹，潇潇滴井桐。润烟生砚底，凉气入堂中。

翠锁交竿竹，红翻落叶枫。抚琴闲弄曲，静坐理商宫。
崇藩邸中莲花盛开感而有作二首
秦镐（明代）

风回静品露含姿，捧出金珰供佛时。
记得去年开并蒂，内家争唱合欢词。
池上对月五首 其四
刘克庄（宋代）

方士诳三郎，蟾宫事渺茫。至尊宜夕月，安敢问霓裳。
寄绛州李使君
姚合（唐代）

独施清静化，千里管横汾。黎庶应深感，朝廷亦细闻。

心期在黄老，家事是功勋。物外须仙侣，人间要使君。

花多匀地落，山近满厅云。戎客无因去，西看白日曛。
到杨花津敬次伯氏
洪显周（清代）

风光流转共谁期，燕燕莺莺总旧知。杨子江头春欲尽，桃花水暖锦帆迟。
赠澄江王芸阶先生七绝四首 其三
丁锡庚（清代）

拄笏看山兴不群，西神岚翠落缤纷。卧游莫道无良友，湖上斜阳岭上云。
水西
释文珦（宋代）

水西多好山，山光史娱人。
一重复一掩，比比如鱼鳞。
居来三十年，仙佛皆其邻。
鱼鸟不忘情，朝暮长相亲。
挝世乃吾性，非因来避秦。
曾不事缘饰，庶事全天真。
早尝知梦幻，视身若无身。
无生以为乐，此乐难具陈。
绍兴亲享明堂二十六首 其四 盥洗用《仪安》。
郊庙朝会歌辞（宋代）

肇开九筵，维古之仿。皇皇大神，来顾来享。庶仪交修，百辟显相。

微诚自中，交际天壤。
甲子初春即事六首
杨万里（宋代）

老子烧香罢，蜂儿作队来。
徘徊绕襟袖，将谓是花开。
林景云令祖夫妻随其子各居同日葬
薛嵎（宋代）

真诰岩前旧筑居，夫妻双化是仙期。
至今耕陇桑麻地，全似桃源晋宋时。
窀穸同晨符吉卜，亲朋分夜别灵帷。
诗书孙子名方盛，锦诰重因日未迟。
晚发向金陵留别所知
钱希言（明代）

旅游装太薄，一水问秦淮。
月作投人璧，花为赠妓钗。
酒痕昏客袂，灯火乱春街。
短簿祠前树，含烟一半霾。
往濑溪西重山观瀑分韵得还字
陈宓（宋代）

来自崑崙派，全胜庐岳山。
椿云何日息，注海几时还。
翠碧倚锋锷，青冥振佩环。
主人专一壑，那得鬓毛斑。
写真自赞五首
黄庭坚（宋代）

道是鲁直亦得，道不是鲁直亦得。
是与不是，且置勿道。
唤那个作鲁直，若要斩截一句，藏头白海头黑。
似僧有发，似俗无尘。
作梦中梦，见身外身。
水调歌头（献田都统）
刘之翰（宋代）

凉露洗金井，一叶下梧桐。谪仙浪游，何事华发作诗翁。乌帽萧萧一幅，坐对清泉白石，矫首抚长松。独鹤归来晚，声在碧霄中。神仙宅，留玉节，驻金狨。黔南一道、十万貔虎控雕弓。笑折碧荷倒影，自唱采连新曲，词句满秋风。剑佩八千几，长入大明宫。
南浦·春草，用玉田春水韵
夏孙桐（清代）

春色总迷离，又东风、暗向天涯吹晓。生意烧痕，苏香泥泮，先盼余寒全扫。

铺茵渐展，几番潜逗莺声小。回首瀛洲非旧处，断梦倦萦瑶草。

愁根旋灭旋生，正黏花衬柳，芟除不了。休傍战场青，惊沙畔、难觅采芳人到。

烟凝路渺。赋情空对芜城悄。惟见元都葵麦遍，撩乱夕阳多少。
和黄山谷龟壳诗韵二首
易祓（宋代）

一枝自足鹪鹩巢，一居犹胜蜗牛屋。
道人身外本无求，况有龟轩可棲宿。
次儿栋代运北征 其一
顾永年（清代）

天子方自将，临边极西域。一挥百万师，灭此而朝食。

转饷出关中，士不苦饥色。我沐浩荡恩，愿竭疆场力。

马革可裹尸，行行何所怵。忽闻先慈讣，一恸气欲塞。

四体软如绵，性命在呼吸。官符火速催，同伴相促逼。

有儿立身旁，垂头但哭泣。长跪前致词，此行是儿职。

巾帼且从军，须眉宁弗及。结束弃儒冠，弓刀亲自执。

跃马去无踪，路旁心恻恻。望眼远莫穷，吞声独归宅。
送黄司户改官东归
项安世（宋代）

江西黄郎中，有声满天宇。
于菟老岩穴，晚出彪更怒。
三十补州掾，勇往不辞苦。
首尾庚申年，所事七府主。
不惟吏事知，竞以文学许。
飞章不停剡，礼幣争罗取。
前年开科场，小试便更举。
四海张南轩，人訾公独与。
平生中庸篇，口诵心复睹。
官满贳金归，囊无一钱处。
傅家有风烈，真不愧此父。
阿戎更奇俊，邂逅得佳侣。
三年下陈榻，内省愧参鲁。
出言每不忌，逆耳终无拒。
反兹号畏友，不独赦狂督。
乃知君子心，未易见涯浒。
若令到天阙，定合簉鵷羽。
为邦固常法，有用必超补。
人情重离别，临路各凄楚。
远客见归人，惊心念乡土。
秋风楚江岸，吾亦辨归橹。
期公父子来，同看西湖雨。
和王子元重阳日千善寺会饮
余靖（宋代）

人生聚散苦难期，且喜清游酒满卮。
秋径却逢黄菊日，春风休惜落花时。
仙翁有识应须避，楚客多悲亦强为。
好景莫教容易过，醉吟何必绕疏篱。
示坚上人
释居简（宋代）

因邪打正诸方会，我此从来正打邪。头白齿黄无伎俩，单单只会破人家。
己巳三月十二日陪凌季文游水南陈氏园次壁间徐明叔韵
王洋（宋代）

不惭衰白照溪光，清昼穿梁访野堂。物外风烟多喜客，人间草木亦宗王。

浮花竞作争新艳，近侍全收殿后香。秉烛便须期醉赏，胜饶吴榜起渔榔。
打球篇
蔡孚（唐代）

德阳宫北苑东头，云作高台月作楼。金锤玉蓥千金地，

宝杖雕作七宝球。窦融一家三尚主，梁冀频封万户侯。

容色由来荷恩顾，意气平生事侠游。共道用兵如断蔗，

俱能走马入长楸。红鬣锦鬃风騄骥，黄络青丝电紫骝。

奔星乱下花场里，初月飞来画杖头。自有长鸣须决胜，

能驰迅走满先筹。薄暮汉宫愉乐罢，还归尧室晓垂旒。
清平乐
罗椅（宋代）

明虹收雨。两桨能吴语。人在江南荷叶浦。采得苹花无数。

梦中舞燕栖鸾。起来烟渚风湾。一点愁眉天末，凭谁划却春山。
和余山南佥判清溪观荷
释道璨（宋代）

东风已老南风急，浪蕊浮花和露泣。
翠袖盈盈波上来，相向美露如玉立。
轩渠一笑俱动容，彼此一样冰雪踪。
明珠散不论斛斗，清溪化作骊龙宫。
大江以东北山北，时样新妆皆失色。
古心一寸谁得知，江上晚来数峰碧。
普天之下率土滨，容著不尽胸中春。
濂溪爱花我爱叶，难将此意轻语露。
探寻胜处到深杳，两眼眈眈天地小，
不离枝叶见花实，红白纷纷迹如扫。
膝间不著无弦琴，酒中清浊时自斟。
兴寄超然八方内，身在水流香世界。
绿云冉冉拨不开，乐地可中能许大。
中通外直真绝奇，一语能觉千古迷。
二百年后谁传衣，清溪滚滚通濂溪。
眼儿媚 上冢
叶慧光（清代）

半篙春水碧罗纹。流出杏花村。行人陌上，纸钱飞蝶，细雨如尘。

归来似醉浑无力，界面尚啼痕。金炉香冷，纱窗月上，灯火黄昏。
次韵杜监簿
方岳（宋代）

风雨重阳又一秋，白衣人至复何忧。
东篱只此黄花是，未必渊明风马牛。
信阳道中避暑
毕仲游（宋代）

下马汤家市，前村数里赊。败篱瓜少蔓，簇舍豆先花。

放袖从风入，停鞍待日斜。欲知为客恨，更久不成家。
齐天乐
龚自珍（清代）

相逢怕觅闲文字，替卿疗可春病。难道才人，风风雨雨，埋却半生幽恨。

维摩消损。有如愿天花，泥人出定。一样中年，万千心绪待重整。

天涯此楼休问，一番枯寂后，须画金粉。红烛填词，青绫拥被，春雨劝伊同听。

参禅也肯。笑有限狂名，忏来易尽。两幅青山，两家吟料井。
大梁送柳淳先入关
孟郊（唐代）

青山辗为尘，白日无闲人。自古推高车，争利西入秦。

王门与侯门，待富不待贫。空携一束书，去去谁相亲。
中津
释居简（宋代）

帆挂中津趁落潮，且停双桨不须摇。却将中散凭阑意，直送孤鸿到玉霄。
山居杂诗九十首 其六十八
曹勋（宋代）

万花烘天容，粉色腾云气。花云覆台榭，疑若天亦醉。

杯盘多欢赏，供帐亦明丽。游人侵宵归，风雨恐踵至。
跋竹间僧诗藁
徐集孙（宋代）

借来香墨本，相对坐孤檠。
句似寒梅好，梦从春草生。
逼人禅价重，唤我宦情轻。
一事犹相得，此君同此盟。
题苕溪渔隐图
胡仔（宋代）

溪边短短长长柳，波上来来去去船。
鸥鸟近人浑不畏，一双飞下镜中天。
宣和御笔二扇面
艾性夫（元代）

黄芦白雁小汀洲，奎藻香罗一片秋。
胜似纥干山下雀，冻飞不去使人愁。
哭赵清之
崔与之（宋代）

老来心事向谁论，每见移时话肺肝。
黄甲同登今有几，白头相肺古来难。
死生转盼星辰坠，聚散酸心幕雨寒。
病里不堪闻楚些，海山望断泪汍澜。
赠戴竹林
王德宾（明代）

茅屋依山石径斜，卜邻只是两三家。门迎橘柚朝含雨，院拥桑榆晚带霞。

耕凿有方铭屋壁，干求无策记窗纱。轩南隙地如分我，共学东陵老种瓜。
雨后小亭
刘敞（宋代）

疏雨才能润，微风未肯凉。低松无限碧，白芷可怜香。

埽榻从高卧，归禽不乱行。悠悠对老圃，几与尔俱忘。
少年看花行寄示谊儒侄
阳枋（宋代）

少年看花日千遭，黄金买笑侠气豪。
醆斟西凉绿蒲萄，燕歌赵舞纷绮罗。
插花上马玉颜酡，鞭马如风花底过。
九天阊阖手可摩，扬眉不怕金吾诃。
杜鹃一声啼山阿，门掩绿苔愁秦娥。
春树红颜能几何，万里封侯成蹉跎。
河南布衣婆娑要，却笑因风想玉珂。
未肯岩前扪翠萝，商丘不唱采芝歌。
独深於易如邹轲，紫阳真人声相和。
莲荡归来扬其波，我傍梅花读遗书，
不知纷纷坐久落花多。
题魏吉老若水轩
王之道（宋代）

世情孔甘似醇酒，沾沾未必应心口。覆手为雨翻手云，馀耳安能保长久。

魏侯风味真可人，汪汪万顷江湖春。相从丱岁今白发，坐对小轩聊欠伸。
和刘清叔襄阳隆中行
李曾伯（宋代）

老瞒晚当汉道卧，黑云触天月新破。英雄湖海应如响，独向南阳静中坐。

当时不遇刘豫州，抱膝吟啸谁为酬。本图一旅复夏祀，岂为万户伸韩仇。

彼攸官渡瑜夏口，非不功名咄嗟就。甘心蒿布嫁之子，肯以金夫易吾守。

惜乎天下思汉心，是际不及西都深。皇天不祚机再失，马谡之败云长禽。

空存遗庙千载后，过者犹知袒为右。呜呼龙乎如有灵，盍使胡营落天狗。
赠中师草圣
林逋（宋代）

行草得三昧，林间尝与语。
秋风忽卷衣，别我之何所。
过章秀才洛阳客舍
姚伦（唐代）

达人心自适，旅舍当闲居。不出来时径，重看读了书。

晚山岚色近，斜日树阴疏。尽是忘言客，听君诵子虚。
即景
李文慧（清代）

昼长帘乍卷，飞絮满妆楼。燕垒红轻缀，莺梭绿半浮。

烟云千里梦，风雨一春愁。独倚阑干曲，时时忆旧游。
坐禅铭
大义（唐代）

参禅学道几般样，要在当人能择上。莫只忘形与死心，此个难医病最深。

直须坐究探渊源，此道古今天下传。正坐端然如泰山，巍巍不要守空闲。

直须提起吹毛利，要剖西来第一义。瞠却眼兮剔起眉，反覆看渠渠是谁。

还如捉贼须见赃，不怕贼理深处藏。有智捉获刹那顷，无智经年不见影。

深嗟兀坐常如死，千年万岁只如此。若将此等当禅宗，拈花微笑丧家风。

黑山下坐死水浸，大地漫漫如何禁。若是铁眼铜睛汉，把手心头能自判。

直须著到悟为期，哮吼一声狮子儿。君不见磨砖作镜喻有由，车不行兮在打牛。

又不见岩前湛水万丈清，沈沈寂寂杳无声。一朝鱼龙来搅动，波翻浪涌真堪重。

譬如静坐不用工，何年及第悟心空？急下手兮高著眼，管取今生教了办。

若还默默恣如愚，知君未解作工夫。抖擞精神著意看，无形无影悟不难。

此是十分真用意，勇猛丈夫却须记。切莫听道不须参，古圣孜孜为指南。

虽然旧阁闲田地，一度赢来得也未。要识坐禅不动尊，风行草偃悉皆论。

而今四海清如镜，头头物物皆吾听。长短方圆只自知，从来丝发不曾移。

若问坐禅成底事，日出东方夜落西。
忆昔
陆游（宋代）

忆昔绍兴中，束带陪众彦，沐浴雨露私，草木尽葱蒨。
一朝穷达异，相遇忘庆唁。
远官楚蜀间，寂寞返乡县。
于时同舍郎，贵者至鼎铉。
数奇益自屏，短褐失贫贱。
俯仰五十载，未媿金百链。
忍饥菰芦间，生理仅如线。
穷交谁耐久？晨暮一破砚。
啸歌枫林下，万事付露电；惟有孤舟兴，所至多胜践。
衡茅无定止，何处非邮传。
炊烟起沙际，跳鱼裂波面。
呕哑纬车鸣，隐翳渔火见。
箫鼓乐水神，钟梵闹竹院。
我诗虽日衰，得句尚悲健。
巍巍阙里门，未尝弃狂狷。
放浪终余年，造物不汝谴。
杨监又出画鹰十二扇
杜甫（唐代）

近时冯绍正，能画鸷鸟样。
明公出此图，无乃传其状。
殊姿各独立，清绝心有向。
疾禁千里马，气敌万人将。
忆昔骊山宫，冬移含元仗。
天寒大羽猎，此物神俱王。
当时无凡材，百中皆用壮。
粉墨形似间，识者一惆怅。
干戈少暇日，真骨老崖嶂。
为君除狡兔，会是翻鞴上。
杂咏三首
王安石（宋代）

先生善鼓瑟，齐国好吹竽。
操竽入齐人，雅郑亦复殊。
岂不得禄赐，归卧自郗歔。
寥寥朱丝弦，老矣谁与娱。
临江仙（病中存之以长短句见调，因次其韵）
李之仪（宋代）

病里不知春早晚，惊心绿暗红稀。起来初试薄罗衣。多情海燕，还傍旧梁飞。

瘦损休文谁记得，空将销臂频围。眼前都是去年时。不堪追想，魂断画楼西。
滕县见陈抱潜题名
程鸿诏（清代）

抱潜吾执友，到处不题诗。此意岂难解，相思无已时。

上宫君子馆，画井古人知。欲共论为国，征途合语谁。
满庭芳（自宛陵易倅东阳，留别诸同寮世事难穷，人生无定偶然蓬转萍）
毛幵（宋代）

世事难穷，人生无定，偶然蓬转萍浮。为谁教我，从宦到东州。还似翩翩海燕，乘春至、归及凉秋。回头笑，浑家数口，又泛五湖舟。

悠悠。当此去。黄童白叟，莫漫相留。但溪山好处，深负重游。珍重诸公送我，临岐泪、欲语先流。应须记，从今风月，相忆在南楼。
胡公疏示祖择之卢氏石诗和之
梅尧臣（宋代）

远州太守蓬山客，来过卢家寻怪石。
卢家百物今已空，唯石难移留旧迹。
埋没尚存三四分，雨淋日炙如皴皵。
太守恻然呼健儿，荷锄秉锸争来役。
健儿掘土不为坚，旋旋剜沙见圭隙。
渐奇渐异人忘劳，更索更深知几尺。
瘦峰削出嵩华骨，虚窍凿破蛟螭额。
千指曳绳车四轮，击鼓助力归东陌。
东陌东头湖水傍，黄泥洗尽何苍碧。
故宅愈冷东湖喧，贵贱竞观无碍隔。
太守自怜坚直心，爱少憎多屡遭谪。
南至苍梧及桂林，名山遍访无穷僻。
所宜厌惯不入眼，向此歌吟尤爱惜。
我思永叔滁阳时，大夸古翠菱溪获。
作诗远寄予与苏，高唱相随无节拍。
今知贤人趣向同，玩好托情亡俗格。
建康从事胡公疏，一见诧君如李白。
雄才落笔泻天河，缀韵孤清仍险窄。
入探虎穴谁为难，辞通造化方能敌。
殿後吾虽胆力强，独鞭疲马络无益
稻陂
陆游（宋代）

白水满稻陂，投种未三宿，新秧出水面，已作纤纤绿。
年来残俸绝，所望在一熟；见之喜欲舞，不复忧半菽。
想当西成时，载重压车轴。
病齿幸已牢，往矣分社肉。
酒色财气四吟 其二
顾允成（明代）

色不迷人人自迷，朝云暮雨狐绥绥。形神暗逐蛾眉耗，病多休道药难医。
闻郭太尉发师大捷奚人擒契丹酋领四军者来献作长句古调一首
苏过（宋代）

辽人猖蹶败纪纲，鸟兽惊骇自取亡。归我五季旧土疆，有如宣宗复河湟。

彼酋假息不自量，网开三面犹跳梁。爝火乃欲犯太阳，怒臂当车学螳螂。

支天所坏仍鸱张，含沙射影出复藏。将军义勇冠三光，愿以部曲除螟蝗。

户有三丁一我将，遣汝积愤当少偿。上马亟持十日粮，长矛短戟舂其吭。

前者披靡后者戕，系累妻子涕泗滂。将军折北昔未尝，以巧服人尤所长。

勿追穷寇非深防，会遣生致如探囊。匈奴自古夸豪强，三表五饵称前王。

竟无一日笞中行，昭君远嫁令人伤。岂知天兵自鹰扬，郅支援首须陈汤。

头颅万里行朔方，遣示藁街听徜徉。偃兵息民令有常，昔居锋镝今农桑。

百年版籍沦要荒，一日冠盖欣相望。李白长歌汉道昌，两阶羽舞垂衣裳。
木兰花慢 和郑禧
吴氏女（元代）

看红笺写恨，人醉倚，夕阳楼。正故里梅花，才传春信，先认儒流。此生料应缘浅，绮窗下、雨怨共云愁。如今杏花娇艳，珠帘懒下银钩。丝萝乔树欲依投。此景两悠悠。恐莺老花残，翠嫣红减，辜负春游。蜂媒问人情思，总无言、应只自低头。梦断东风路远，柔情犹为迟留。
宿大龙山寺赠海上人
洪适（宋代）

看山论旧事，拂石认前题。雨滑苔径阻，云收松峤迷。

三秋文豹隐，一夜寒螀啼。又复问程去，清游怀虎溪。
过七里泷望钓台作
宋晋（清代）

万笏拱危石，孤台瞰远江。星犹临帝座，天为筑鱼矼。

祠庙论终古，功名骇急泷。清风如未远，瞻眺拓篷窗。
将至古渝虞宪以三绝同端午节见寄用韵为谢
魏了翁（宋代）

蓬窗暑雨气低垂，不记龙舟竞渡期。
诗卷打门惊节序，满盘角黍正累累。
漂母庙二首
尹耕（明代）

鹿指秦庭四走，蛇横楚泽中分。
何事老妪具眼，一瓢独饭将军。
小龙驹
罗泽南（清代）

兵家胜负决须臾，几度疆场得意驱。莫讶将军天上到，出群应识小龙驹。
水帘谷
张扩（宋代）

洞中宫阙玉层层，山瀑供帘似织成。素额长垂云为扫，琼钩欲挂月还生。
新繁县显曜院
梅挚（宋代）

绣地萦回宝势长，遍游宁倦徙胡床。禅斋不顾幡风影，讲席乱胡花雨香。

苔阵暗连僧榻古，蕉旗低映佛窗凉。我来懒上东台上，目送霜楸感北堂。
姑苏宫行
鲍溶（唐代）

姑苏宫，九层金台半虚空。雕楹璇题斗皎洁，

中有妖姬似明月。璇见洞庭秋镜开，水华百里盘宫来。

越王采女能水戏，仙舟如龙旌曳翠。羽盖晴翻橘柚香，

玉笙夜送芙蓉醉。归帆平静君无劳，还从下下上高高。
奉寄李丈人
杨士奇（明代）

晨登黄鹄岭，引望陵阳岑。陵阳渺天末，何由见所钦。

自昔携手渺，萧散大江浔。出言谐鼓瑟，中孚利断金。

一朝分袂来，寒暑三四侵。翰飞薄远霄，鳞泳循清潭。

高深旷不接，隔我浮与沉。堂中侍愉色，膝下俨缨簪。

禄养崇甘肥，欢乐日骎骎。久要焉独忘，一往无遗音。

尚希保眉寿，以慰饥渴心。
久欲乞归未得一日蒙恩放归不胜欣喜涂中得十
吴芾（宋代）

欲寒还暖雨还晴，极目秋郊景色明。
应是此归天亦喜，故将风日作人情。
次韵题马氏亦乐园集
林希逸（宋代）

何处君家亦乐园，遥知眼界与天宽。年时料得群花好，岁晚祇天老树蟠。

佳客酒中吟李白，主人林下见韦丹。事随鸿去今如梦，却有赓酬集可观。
吴正肃公挽歌辞三首 其一
沈遘（宋代）

天下贤良选，当时第一才。文章秘群玉，事业照三台。

暂作东山去，还期宣室来。苍生方愿治，梁木何先摧。
遣兴三首
文同（宋代）

少小事编简，渊源极沿洄。
不自测其深，津涯信悠哉。
既长务修省，日以德义培。
一篑敢中画，期之至崔嵬。
振缨仕明庭，鸳鹭忝游陪。
蹇修无嗣者，谁可吾与媒。
吐艳落晚春，蔫然抱枯荄。
因人寔自耻，寂寞余敢哀。
何当清泠泉，襟裾濯氛埃。
故山有松菊，待赋归去来。
谢淮东漕虞寿老宝文察院寄诗二首 其二
杨万里（宋代）

鹓行接翼复分襟，酒病诗愁老不禁。十载江湖千里月，一生金石两知心。

悼亡君有安仁戚，归隐侬为梁父吟。早晚故人天上去，未应廊庙忘山林。
和貂褥筇杖二物皆范景仁所惠
邵雍（宋代）

君子亦保物，保故不保新。
筇生蜀部石，貂走阴山尘。
善扶巇崄路，能暖唐羸身。
行坐不可舍，常如睹斯人。
游小金山 其一
吴旦（明代）

碧水流无极，苍山望不穷。宝花飘象驾，珠树绕龙宫。

二梵何年续，三车此地雄。心猿坐来刊，知在惠门中。
红楼梦绝句题词为菽园孝廉作 其二
丘逢甲（清代）

假语村言事竟传，三生公案一情禅。石头路滑闲拈出，竖拂重开色界天。
同刘武子孙李和游钟山和刘武子韵
任希夷（宋代）

有客新从蜀道不，共招北隐步松间。
何人写出秋风句，付与淮南大小山。
对菊
释函可（明代）

河东一老翁，赠我菊一枝。一枝四五花，众叶亦纷披。

沃以石泉水，培以高冈泥。当此草木枯，孤生无乃奇。

春露既无分，秋霜安可辞。负性宁或殊，存心良独希。

城中多嚣尘，对酒亦非宜。所以避名园，并不羡东篱。

独爱山中人，相向共茆茨。本无堪俗赏，非自宝幽姿。

日夕幸无营，寂然淡共持。
席上再送
苏辙（宋代）

人言虎头痴，勇作河朔游。
黄河六七月，不辨马与牛。
单车径北渡，横身障西流。
虎头亦不痴，志在万户侯。
徜徉历三边，归借坐上筹。
腰垂黄金印，不受白发羞。
此计虽落落，但问有志不。
临岐且一醉，行役方未休。
和仲咸杏花三绝句
王禹偁（宋代）

阶前已见三分落，枝上都无十日繁。
谁伴多情王副使，吟诗倾酒与招魂。
赠地里周国祥
方回（元代）

存卫府勋有是事，下婢子品斯何心。
多少幽明不平处，烦君端试指南针。
秋杪雨中过凤池园
潘遵祁（清代）

听雨思移竹，看云忆种瓜。短垣新旧叶，荒圃浅深花。

地僻方征战，天寒未室家。吴侬嬉岁晚，米价似泥沙。
石楠
高似孙（宋代）

自随野意订山行，香学楠花白水生。
借得风来帆便饱，隔溪新度一声莺。
李处道都曹丈挽词
张耒（宋代）

凄凉正始后，尚复有斯人。
恸哭亦云已，伤心难重陈。
传家双令器，怀德万遗民。
尚想典刑在，萧然老鹤身。
招桐柏李道士
葛闳（宋代）

海岭重重接紫虚，高人还肯敞仙裾。
玉蟾点滴有清露，少费研朱写道书。
冀馆春夕见月
王圭（唐代）

甚宠无如使牡行，曾同万里听秋声。黄金台下嘶宛马，木叶山前度汉旌。

才到关南逢雁尽，重来海上见波平。故人临月应相望，一夕寒光特为明。
挽汤桂桥
陈深（宋代）

三楚名家有异孙，昔年射策对君门。
青衫佐幕声名重，白首谭君道义尊。
天壤忽惊遗老尽，衣冠今复几人存。
小山桂树伤愁绝，赖有清香为返魂。
戏示子舍二首
曹勋（宋代）

八八光阴又四春，同柈殊少去年人。
不妨诸子频修供，莫厌击鲜休说贫。
东津归催吴秀才寄酒
曾巩（宋代）

荒城懒出门常掩，春气欲归寒不敛。
东邻咫尺犹不到，况乃傍溪潭石险。
风光得暖才几日，不觉溪山碧于染。
欣然与客到溪岸，衣帻不避尘泥点。
谷花洲草各萌芽，高不迸生如刻剡。
梅花开早今已满，若洗新妆竞妖脸。
柳条前日尚憔悴，时节与催还荏苒。
沙禽翅羽亦已好，争趁午暄浮翠潋。
从今物物已可爱，有酒便醉情何慊。
君厨山杏旧所识，速致百壶须灩灩。
心知万事难刻画，惟有醉眠知不忝。
预愁酩酊苦大热，已令洒屋铺风簟。
分宜之败不败于徐阶而败于蓝道行有感其事诗以美之
张穆（明代）

骊龙痴卧唤不醒，老豺横噬无敢撄。方士俱有旋乾手，憣校权豪犹鼠狗。

渺渺箕仙帝所神，箕仙有言帝不嗔。冤气抟成三字𤅊，斑斑恨血揉宫辇。

太阿拗折玉斧摧，仙言未罄帝意转。却看旧日青词草，鵩臆鸺鸣成懊恼。

不须更引罗龙文，一席已褫奸人魂。吁嗟乎！劾揭纷纷杖戍死，山圮楼倾乃胎此。

请酤美酒撷园菁，家家绣祀蓝道行。
春夜曲
夏寅（明代）

宝鸭烟消几缕香，月移花影过长廊。
春情一种无聊赖，自起烧灯照海棠。
九十用喜雪韵四首
吴潜（宋代）

腊中三白瑞非虚，不虑无冰鲁史书。
苔长新蔬蒙赐后，根舒宿麦受恩初。
凭陵败絮寒能重，扑蔌斜窗晓渐疎。
林杪穷猿应禁口，猢孙乞食向公狙。
桂林道中二首 其一
李纲（宋代）

桂林山水久闻风，身世茫然堕此中。日暮碧云浓作朵，春深稚笋翠成丛。

仙家多住朱明洞，客梦来游群玉峰。雁荡武夷何足道，千岩元是小玲珑。
减字木兰花（韩叔夏席上戏作）
向子諲（宋代）

谁知莹澈。惟有碧天云外月。一见风流。洗尽胸中万斛愁。

剩烧蜜炬。只恐夜深花睡去。想得横陈。全是巫山一段云。
句
淡然（唐代）

到处自凿井，不能饮常流。
句
韦振（唐代）

林外雪消山色静，窗前春浅竹声泉。
晚窗
陆游（宋代）

一坞梅花已尽空，数瓴春雪未全融。
晚窗忽有题诗兴，落笔纵横半醉中。
留题常熟顶山僧居
范仲淹（宋代）

平湖数百里，隐然一山起。
中有白龙泉，可洗人间耳。
吾师仁智心，爱兹山水音。
结茅三十年，不道日月深。
笑我名未已，来问无端理。
却指岭边云，斯焉赠君子。
将官雷胜得过字代作
苏轼（宋代）

胡骑入回中，急烽连夜过。
短刀穿虏阵，溅血貂裘涴。
一来辇毂下，愁闷惟欲卧。
今朝从公猎，稍觉天宇大。
一双铁丝箭，未发手先唾。
射杀雪毛狐，腰间余一个。
寓目
杜甫（唐代）

一县蒲萄熟，秋山苜蓿多。关云常带雨，塞水不成河。

羌女轻烽燧，胡儿制骆驼。自伤迟暮眼，丧乱饱经过。
送高桂阳之任二首
刘宰（宋代）

一笑相逢此道同，别来木末几青红。
自怜老去北窗下，犹得身栖广厦中。
良夜拟乘千里月，神仙竟隔一帆风。
赠行更愧留行者，遮道歌翻别驾功。
和刘司门韵题临溪亭
白玉蟾（宋代）

临水皤然两鬓丝，山烟凝翠入鹑衣。
横吹铁笛且归去，懒把渔竿立藓矶。
送奎上人往中川
释了惠（宋代）

湫间云冷不成眠，听得樵歌一曲全。
切莫喧传江上路，此声不入钓鱼船。
颂古二首 其二 玄沙白纸
释智才（宋代）

踏翻渔艇成家业，笑出芦华月正圆。地阔天长三幅纸，同风千里为重宣。
颂古一百首
释智愚（宋代）

楼上赞声资菜色，蓦然突出老菸菟。
迢迢古路无遮障，双眼如铃谁敢逾。
感怀
刘攽（宋代）

泽雉呼雌日出飞，林鸦失子夜深啼。劳生未尽无生理，外境移心不得齐。
谷旦
区越（明代）

郊原春事日骎骎，风雨休疑谷日阴。老屋偏歌愁巨浸，午窗寒战独长吟。

饥羸满地谁低顾，逋负如山盗更侵。星使奉行宽大诏，早还耕作莫春深。
残雪
许浑（唐代）

忆昨新春霰雪飞，阶前檐上斗寒姿。狂风送在竹深处，

隔日未消花发时。轻压嫩蔬旁出土，冷冲幽鸟别寻枝。

晚来又喜登楼见，一曲高歌和者谁。
予久客思归以秋光都似宦情薄山色不如归意浓
仇远（元代）

游子悲凜秋，秋尽行当冬。
雨露变霜雪，寒色日以浓。
岂无紫绮裘，绽裂谁与缝。
不如早还家，山林专素封。
扫松栖霞岭，结茆慧日峰。
山南与山北，春风入修筇。
时止可以止，道隆从而隆。
抱膝且长吟，吾其师卧龙。
旅寓
杨公远（宋代）

忆昔离家日，村村煮趼香。
因循淹五月，次第过重阳。
排闷诗多感，怀归梦最长。
君言名利事，都只付亡羊。
西江月 廿一史弹词第五段说南北朝下场词
杨慎（明代）

飒飒西风渭水，萧萧落叶长安。英雄回首北邙山。

虎斗龙争过眼。

闲看灞桥杨柳，凄凉露冷风寒。断蝉声里凭阑干。

不觉斜阳又晚。
钓鳖石
苏舜元（宋代）

未穷双佛刹，先到一渔家。
山雨已残叶，溪风犹落花。
汲泉沙胍动，敲火石痕斜。
应是任公子，竹间曾煮茶。
读恻恻吟
张玉乔（明代）

丰调情怀未易窥，荷丝牵结可胜悲。香幽韵远含毫字，付与风流作话垂。
信笔戒子种花木 其六
许及之（宋代）

池妨屋地故应填，取土成池却自然。爱惜清漪添淤壤，买根归种抚州莲。
胡逸老吴生画屏赞
黄庭坚（宋代）

两虎戏搏文章露，千林号风雷欲雨。
慎勿私斗伤爪距，豺狼野子即当路。
玩丹砂 赠解刘仙
马钰（金朝）

奉劝须看清静经。脱仙模子好搜寻。湛然常寂理幽深。常处真常常应物，自然无欲亦无心。运行日月作知音。
风物吟 其二
郑大枢（清代）

花鼓俳优闹上元，管弦嘈杂并销魂。灯如飞盖歌如沸，半面佳人恰倚门。
再用前韵奉简
韦骧（宋代）

未能形德似支离，行学由来恨力微。罔利唯羞陟龙断，可言宁力卧牛衣。

高材幸遇同忧乐，公论相投壹是非。待向游从废棋局，区区安用谩藏机。
小酌
孔平仲（宋代）

落日山城晚，黄云雪意浓。更须开一瓮，频醉送残冬。
游焦山后江行三十里收瓜州口月夜过金山作
瑞元（清代）

船从京口渡，水向海门流。岛屿一篝火，芙蓉三面楼。

潮随明月上，山入大江浮。回首髫龄事，金焦同日游。
浮邱社怀赵太史
邹可张（明代）

灵境初看紫气浮，那堪星旆去悠悠。虚堂昼静琴声在，野径苔深鹤迹留。

抱郭春辉藏万树，长江流水自千秋。最怜浮葛祠前月，转觉清光上凤楼。
严陵道上杂咏 其一
洪咨夔（宋代）

江上送行潮汛小，船头回首夕阳多。人生有几柳如此，客思不禁花柰何。
何嘉会寺丞遣嫁侍儿袭明有诗次韵 其一
孙觌（宋代）

鲁阳之戈倚半空，谁能一却日再中。惊回十二巫山雨，永隔三千弱水风。

廋语尚传黄绢妇，多情好在紫髯翁。谪仙尚有杯中月，独舞婆娑醉影同。
风堆晓望
屈大均（明代）

中条春雪积，太华晓云盘。气接河冰白，光摇野日寒。
浮丘怀赵太史
陈彦际（明代）

何年葛社敞江乡，仙吏重开晚沐堂。大雅词坛通碧汉，中天璚沐映斜阳。

霞飞石井丹泉出，云锁松梢鹤梦长。遥忆銮坡金马客，紫烟楼上望台光。
菩萨蛮 落花
卓发之（明代）

小玉楼前风雨急，春光一霎都狼藉。桃叶与桃根，谁家最断魂。

尊前回首望，昨夜花成浪。总是雨收时，月明空满枝。
柳梢青 其二 舟中偶见有感，和罗弘载韵
董元恺（清代）

无限凭栏。一泓秋水，两点春山。照影轻盈，盘龙新髻，青雀丫鬟。

柔枝煞是堪攀。憨笑处、琵琶暗弹。白草黄沙，昏鸦冷雁，曾否开颜。
次太守李侍郎和郡博士包丈芍药韵二首
钱亿年（宋代）

栽花未免惜花残，忙里应须护小栏。
何似长松与修竹，不妨耐久静中看。
文与叔山园十咏 其一 脩竹馆
何吾驺（明代）

澹澹复疏疏，宜风更宜雨。主人卧碧茵，饱餐苍翠乳。
送郑南秀解秩东归
许及之（宋代）

小麦茸茸短覆泥，如何熟得济民饥。青黄未接我狼顾，黑白既分君解龟。

已拜一言真苦口，极知三折是良医。从今洗眼看华要，书札无忘慰梦思。
别谪者
杨凝（唐代）

此地闻犹恶，人言是所之。一家书绝久，孤驿梦成迟。

八月三湘道，闻猿冒雨时。不须祠楚相，臣节转堪疑。
罗浮四诗 其四
湛若水（明代）

昔欲卜朱明，以为元明宅。非为绝人境，远道迅所适。

凿石开院门，搴萝补石隙。闲携二三子，来共散书册。

念此三十年，志愿会须得。
谢华竹川酒肴二首 其一
卢楠（明代）

淮阴市头恶少喧，胯下之辱讵可言。漂母屡出金盘食，白沙绿水哀王孙。
感遇诗三十八首 其二十五
陈子昂（唐代）

玄蝉号白露，兹岁已蹉跎。群物从大化，孤英将奈何？

瑶台有青鸟，远食玉山禾。昆崙见玄凤，岂复虞云罗。
次韵奉酬
杨蟠（宋代）

腊后东风扫翠微，同看芳柳破春机。
三宵听水都无梦，四日登山未肯归。
野老止凭云送客，家人应笑雨沾衣。
君诗兼简佳公子，只恐囊倾一夜飞。
送李杍黟县
方回（元代）

邑贫风俗俭，君去共弦歌。
持己心宜萧，临民色要和。
寒儒尤可念，巨室已无多。
好与诸耆旧，商量细抚摩。
过云安县
张嵲（宋代）

平日云安县，常见少陵诗。
今朝忽经过，人生信难期。
不闻鶗鴂鸣，萧萧山树悲。
昔人不可见，长江无尽时。
隩草戊戌1654仲冬和韵 其六
沈光文（清代）

非仅谋衣食，人閒心却忙。
声联随地义，力任一身纲。
无憾敢言敝，加餐尚乏粮。
将何消旅夜，薄酒胜茶汤。
题秋堂四兰
释绍昙（宋代）

大雪申威，万木摧拉，
独能擢芳於凝沍中，虽百折不委。
非素有所养，宁不为外侮凭凌者欤。
偈颂一百零二首
释慧远（宋代）

老胡诞生四月八，韶阳乱棒打不杀。
如今纵得十分全，顶门正眼依前瞎。
庄思缄秋窗感旧图
郑孝胥（清代）

愧室平生交，子顺才数面。披君秋窗图，使我怀难遣。

赓吴初未秋，实重子顺荐。三年龙州归，此士不及见。

与君晚相得，往事积馀恨。九原既莫追，短景岂无恋。

畏庐弄翰墨，言外闻悽叹。犹能窗下坐，垂尽勤把玩。
相见欢·深林几处啼鹃
庄棫（清代）

深林几处啼鹃，梦如烟。直到梦难寻处倍缠绵。蝶自舞，莺自语，总凄然。明月空庭如水似华年。
对雨赠济阴马少府考城蒋少府兼献成武五兄南华二兄
刘长卿（唐代）

繁云兼家思，弥望连济北。日暮微雨中，州城带秋色。

萧条主人静，落叶飞不息。乡梦寒更频，虫声夜相逼。

二贤纵横器，久滞徒劳职。笑语和风骚，雍容事文墨。

吾兄即时彦，前路良未测。秋水百丈清，寒松一枝直。

此心欲引托，谁为生羽翼。且复顿归鞍，杯中雪胸臆。
观音竹
张若霳（清代）

趺坐伽陀石，清筠自古今。虚中成净业，劲节印禅心。

绿染菩提果，声含檐卜林。半规新月上，妙义正堪寻。
玉莲环（泊英州钟石铺）
管鉴（宋代）

江上青山无数。绿阴深处。夕阳犹在系扁舟，为佳景、留人住。

已办一蓑归去。江南烟雨。有情鸥鹭莫惊飞，便相约、长为侣。
次程斗山村居韵 其五
杨公远（宋代）

搔头无别想，得句但长吟。懒到风波地，坚存铁石心。

人情从冷热，世态任浮沈。却喜虚檐外，清吹满竹林。
破虏凯歌二十四首
周麟之（宋代）

只凭信誓画山河，二十八年两国和。
解道渝盟甘踣国，若为轻信马韩歌。
粤城怀古
刘三吾（明代）

五年城里一枰棋，当局安危总不知。
吏部羡官胶柱瑟，右丞改调竖降旗。
园林别有莺花主，江海都无<虫矞>蚌持。
祇见越王台畔草，春来依旧草离离。
卜算子
程垓（宋代）

枕簟暑风消，帘幕秋风动。月到夜来愁处明，只照团衾凤。

去意夜无凭，别语愁难送。一纸鱼笺枕底香，且做新来梦。
与彭西岩话旧
刘麟（明代）

清溪道士何所之，有客担簦溪水湄。吾亦东堂坦吾腹，仰淑谏水酬吾私。

此时门墙二三子，循循雅饬仍偲偲。大夫持铎梁州去，踰河蹈海纷多岐。

彭君索居寡俦侣，穿杨屡蹶心凄其。天王赫怒事征讨，助边小试勋名奇。

成均卒业历年所，一官远授鄱之涯。铜章墨绶赞名郡，莲幕风清行采诗。

高堂日暮泣相送，但道儿归不可迟。春去秋来衣未改，一笑登堂乡井疑。

太守欲留留不住，百姓攀车车已驰。俸钱可数恰五日，宦囊惟有商山芝。

我亦鄱产贺未得，相见惟言禄可辞。东堂旧游星欲曙，秋高见菊聊追随。

嗟吁彭君不可羁，天留一脉尊其师。
次韵孔武仲三舍人省上
苏辙（宋代）

君不见西都校书宗室叟，东鲁高谈鼓瑟手。
偶然同我西掖垣，并立晓班分左右。
龙文百斛世无价，〈属二公。
〉瓦釜枵然但升斗。
诸兄落落不可望，两季幸肯分余光。
大孔奋飞自南乡，联翩群雁相追翔，渠家冠盖尤堂堂。
晋江左宗庙歌十一首 其二 歌世宗景皇帝
曹毗（魏晋）

景皇承运，纂隆洪绪。皇维重抗，天晖再举。蠢矣二寇，扰我扬楚。

乃整元戎，以膏齐斧。亹亹神算，赫赫王旅。鲸鲵既平，功冠帝宇。
又自和
苏颂（宋代）

一入石渠署，八逢霜树寒。
任讥书尚白，不废研磨丹。
骑省愁看鬓，骚人兴佩兰。
壮年几已过，游乐谢曹桓。
即事六首 其一
陆游（宋代）

云起山容改，潮生浦面宽。寒鸦先雁到，乌桕后枫丹。

年迈狐装帽，时新豆捣团。非关嗜温饱，更事耐悲欢。
陪和守宴城楼罢留望江山怀古
华镇（宋代）

历阳城楼多好风，南来和雨飞溟濛。齐纨四座寂不动，六月酒面鱼鳞红。

铃斋无讼日多暇，时引大旆摩晴空。宾来不问礼数隔，披襟倚槛欣迎逢。

平芜不断楚天阔，无数好山来望中。伊昔重瞳顾寰宇，八千西渡皆貔虎。

叱咤风云五六年，盖世拔山宁不武。力尽江头已萧瑟，秋风未央亦禾黍。

乱世英雄气颇粗，当时还羡紫髯夫。箭重舟偏徐转柁，舟中宾主亦欢呼。

龙骧露桡下三峡，春草不合临平湖。衣带萦迂宁足倚，桃叶渡之胜一苇。

三阁香消春梦残，空传玉树江南女。人间万事无妍丑，过眼纷纷尽刍狗。

祗有江山似旧时，从来却落渔樵手。怀春悲秋徒自苦，浮云去来我何有。

鸣丝案竹閒清唱，当轩更有盈樽酒。清时胜日临高明，未愧黄金垂六钮。
题花十绝句
程公许（宋代）

一栏养就数窠花，却辨牙牌定等差。
我自色尘无染着，试将道眼看芳华。
题别浦远来舟图
陈造（宋代）

道人毫端妙用，幻出烟水淮南。
频与东风商略，几时送我归帆。
刘大虚作十花词相示复以诗来有求挥斤之句兼简中问仆无恙吠犬不为灾次韵一首奉酬
王庭圭（宋代）

新词蔼蔼吐春云，清似金炉百和焚。白雪固宜招吠犬，真雷岂比聚飞蚊。

陶潜赋就归何处，李白诗成思不群。君是广寒修月手，顾予安敢强施斤。
似矩尚书帅桂道由临川赋诗三首贻彦章内翰谨次元韵送行 其一
韩驹（宋代）

丧乱乖离数，衰慵问讯疏。新霜上须鬓，老泪湿襟裾。

忽报迎车骑，遥知奉玺书。岂惟谋郤縠，文亦似相如。
题谢梅庄侍御军中学易图
黄师琼（清代）

河洛理数窥胸中，觥觥岳岳前贤风。折五鹿角敢言事，龙荒漠漠来从戎。

陀罗海畔今和煦，二月柳条青亦吐。一编玩味最高峰，仰见天心在子午。

《姤》之金柅复之初，静吉动凶遇有馀。愿君进退持以正，消息盈虚任卷舒。
看竹
李龏（金朝）

节抱秋霜绿玉君，一林风月有司存。吟边不领閒公事，报了平安听掩门。
南乡子 题画
熊琏（清代）

放鹤上烟霄。隔岸谁吹紫玉箫。冷淡诗情都入画，堪描。

破帽迎风过板桥。

信步踏琼瑶。沽酒前村雪未消。笑指吾庐何处是，梅梢。

阵阵幽香竹里飘。
见东平城外墓林偶成
陈琏（明代）

东平城外半松楸，古冢累累迹尚留。翁仲凄凉空在目，石麟埋尚几经秋。

金丹难驻容千载，贵贱同归土一丘。欲觅断碑稽往事，白杨风起使人愁。
梅林渡怀惠卿
赵蕃（宋代）

近城亦复多渔户，作吏聊须似马曹。
更想周家江上屋，竹林梅树出檐高。
林见素出殡感伤二首 其一
郑岳（明代）

云庄还旧隐，寿水复新阡。宅兆青山改，精灵白日悬。

乾坤收正气，朝野失名贤。身后无遗表，恩波隔九泉。
林逋墓下
赵师秀（宋代）

梅花千树白，不是旧时村。
倾我酤来酒，酹君仙去魂。
短碑藤倚蔓，空冢竹行根。
犹有归来鹤，清时欲与论。
车驾幸袐书省口号
程俱（宋代）

端门清跸隐修廊，麟省新开接建章。六玉虬飞黄道稳，五芝华耸赪袍光。

风生凡腋天颜近，春入仙洲昼漏长。拭目训词成饱德，共瞻云日仰陶唐。
和连国华三首 其一
耶律楚材（元代）

岁月如流走兔乌，求真可惜费工夫。深源到底忘根柢，至道元工贵拙愚。

真理不空宜具眼，太虚无面莫添须。直须稳坐长安好，切忌途中认画图。
蝶恋花
方千里（宋代）

一搦腰肢初见后。恰似娉婷，十五藏朱牖。春色恼人浓抵酒。风前脉脉如招手。

黛染修眉蛾绿透。态婉仪闲，自是闺房秀。堪惜年华同转首。女郎台畔春依旧。
再用韵十首
杨公远（宋代）

地僻人烟少，林深辙迹稀。
折蕉当巨扇，裁葛作单衣。
田绿秧初遍，梅红雨后肥。
茅檐喧闹处，紫燕引雏飞。
春晦送客
崔橹（唐代）

野酌乱无巡，送君兼送春。
明年春色至，莫作未归人。
冬日牡丹五绝句 其一
刘才邵（宋代）

百花头上有江梅，更向江梅头上开。便使诗人惭未识，春前还解上楼台。
史记三十六首 其十九 王蠋
郑学醇（明代）

呜咽歌中薤露晞，田横宾客世间稀。可怜王蠋捐生日，七十馀城只布衣。
偈二十四首 其十三
释守卓（宋代）

日出心光耀，堂堂更孤峭。天阴性地昏，风寒早闭门。

不知天地者，刚道有乾坤。欲明还得暗，打破却浑仑。

争如回首家乡路，寒食依前是暮春。
答林行父
宋伯仁（宋代）

男儿未肯著渔蓑，且把屠龙一剑磨。宣室岂容无贾谊，词林尚可著廉颇。

壮怀每被愁怀恼，官况宁如旅况多。我欲便归归未得，江南孤负采菱歌。
甲寅腊月十日自石龙赴广州会城途中纪行 其十
乌斯道（明代）

道出容州蚤泊船，可人相见玉娟娟。隔溪咫尺神仙窟，不得幽探小洞天。
次韵韩华国相约游嵩少
苏过（宋代）

耕粮已办登山计，积淖车轮四角生。勇健无人先接淅，滞留愧我说重盟。

风回远壑云归岫，雨洗苍苔屐有声。刻石题名须绝巘，蓬莱顶上记曾行。
證道歌 其一二一
释印肃（宋代）

豁达空，拨因果，不著片衣爱向火。见他富贵便嗔嫌，业海深深何处亸。
梅花喜神谱·烂熳二十八枝
宋伯仁（宋代）

览辉千仞高，君子思在治。
朝阳如不鸣，敢言当自愧。
范漕生日
王灼（宋代）

治忽本天运，贤哲岂浪出。
中兴信可期，帝为赉良弼。
崭崭岷峨信，西南著第一。
信灵借英气，成此垂云翼。
才多浩江海，道大迷畛域。
磊落万卷腹，斓斑五色笔。
曩参相君幙，谋入九地密。
复佩太守章，化行千里溢。
紫诏从东来，畀之使者节。
旋兼蜀大尹，绣衣拥彫戟。
谈笑百城耸，指顾万事集。
但恐被赐环，台衮辅王室。
有如老忠文，殊勋照简册。
佳时过重五，适当悬弧日。
远迩祈公寿，欢声共一律。
伶俜涪江生，独以文为业。
不敢严香火，不敢具芝术。
拂拭旧破砚，胸次称突兀。
公扫河朔尘，请飞聊城檄。
公蹀定襄血，请勒燕然石。
待公黄发年，几杖付闲逸。
从公绿野堂，哦诗继元白。
满江红·今古高情
佚名（宋代）

今古高情，都缘在林泉江曲。知此身如幻，宁羡锦衣华屋。雅志偏怜雕浦月，达人岂羡金山玉。喜满庭、花影日筛金，苔斑绿。终焉计，东篱菊。虚心杖，南轩竹。枕琴书高卧，坦然无辱。万古兴亡春梦觉，一溪云水平生足。看武陵三秀喷幽香，芝田熟。
诃林净社考祠粤东文献寄呈香山夫子
邝露（明代）

正声寝周辙，王化成骀堙。栖栖鲁素王，返卫弥昭宣。

秦灰掩遗烈，鲁壁垂空筌。楚音汇贞奏，哀怨剧兰荪。

枚傅浚洪澜，建安疏流泉。六代雕虫工，三唐载雉妍。

繁音促代运，佻巧伤和平。宋元宝词曲，稊稗莓原田。

遂令犬羊音，变我仪凤悬。黄钟閟玉尺，浮罄吝金渊。

礼失信谋野，交南奕蝉联。重华遗箫韶，九成焕中天。

周颂陈雒宫，杨生表河𤲬。曲江倡正始，神物应期还。

贞箓祚皇嘏，龛胡戡时愆。铸采受九牧，播芳釐二南。

典籍厉高唱，文裕富瑶镌。秘书繁斧藻，司空镂丹铅。

比部濯涟漪，宫坊洁玙璠。蜚英诃子国，载笔虞翻园。

金标逴云汉，浮屠凌玑璿。优钵净瑶砌，菩提冒雕椽。

笔授彯文儒，风幡帜词源。代工不整遗，悢悢中心悁。

眷言二三子，披荆尌荒𥑻。千龄无遐轨，懬世若比肩。

鸣鹂恋俦匹，元龟昆前贤。薄言蠲尸祝，女墟离奎躔。

词命善妒世，束发褢迍邅。懋草不可鞠，幽兰终弃捐。

兴文属夫子，明德荐馨牷。金鉴韫龙图，玉符漱麟编。

百粤缵韶风，太和弹羲弦。补衮乐周宴，钓璜遵渭川。

玉振萃前修，朱花开夕鲜。停云如可溯，植我匡山莲。
寄范评事
李频（唐代）

行坐不相遗，辕门载笔时。雅知难更遇，旧分合长思。

梦即重寻熟，书常转达迟。山斋终拟到，何日遂心期。
离新郑
吕本中（宋代）

荒村更柳色，节物近清明。去国三年恨，还家一日程。

故人投晓别，骡马傍山行。何事逢寒食，春来苦要饧。